A Bizottság 24/2001/EK rendelete
(2001. január 5.)
a marha- és borjúhús-ágazatbeli behozatali és kiviteli engedélyekre vonatkozó alkalmazási szabályokról szóló 1445/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre [1] és különösen annak 29. cikke (2) bekezdésére és 41. cikkére,
mivel:
(1) Annak érdekében, hogy statisztikai adatok álljanak rendelkezésre a különböző vámkontingensek és a nem preferenciális import felhasználására, valamint a különböző importált termékek származására vonatkozóan, a legutóbb az 1659/2000/EK rendelettel [2] módosított, a marha- és borjúhús-ágazatbeli behozatali és kiviteli engedélyekre vonatkozó alkalmazási szabályokról szóló, 1995. június 26-i 1445/95/EK bizottsági rendelet [3] 6b. és 6c. cikke értelmében valamennyi behozatali engedélyhez biztosítékot kell letétbe helyezni, amelynek összege nagyobb, mint 5 euró, és a biztosíték elvész, ha a behozatali engedélyen vagy annak kivonatain nem tüntetik fel a származási országot.
(2) A legutóbb az 1127/1999/EK rendelettel [4] módosított, a mezőgazdasági termékekre vonatkozó behozatali és kiviteli engedélyek, valamint előzetes rögzítési bizonyítványok rendszerének alkalmazására vonatkozó közös részletes szabályok megállapításáról szóló, 1988. november 16-i 3719/88/EGK bizottsági rendeletet [5] felváltó, a mezőgazdasági termékek behozatali és kiviteli engedélyei, valamint előzetes rögzítési igazolások rendszere alkalmazásának közös részletes szabályainak meghatározásáról szóló, 2000. június 9-i 1291/2000/EK bizottsági rendelet [6] 15. cikkének (3) bekezdése 5 euróról 60 euróra emeli fel azt a maximális összeget, amely esetében nincs szükség biztosíték letétbe helyezésére a behozatali engedélyhez. Az új összegnek a marha- és borjúhúságazatban történő alkalmazása ahhoz vezetne, hogy a behozatali engedélyek jelentős részét nem juttatnák vissza a kibocsátó hivatalhoz, és ennek következtében nem állna rendelkezésre statisztikai információ arra az ágazatra vonatkozó engedélyekről. Ezért a korábbi, 5 euró összegnek megfelelő küszöbérték alkalmazásával el kell térni az említett rendelkezéstől.
(3) Az 1291/2000/EK rendelet 15. cikkének (4) bekezdése 100 euróról 500 euróra emeli fel azt a maximális összeget, amely esetében a tagállamok meghatározott feltételek mellett úgy dönthetnek, hogy eltekintenek a biztosíték letétbe helyezésétől. Ahogyan statisztikai okokból az 1445/95/EK rendelet e kérdésben eltér a 3719/88/EGK rendelet előző rendelkezésétől, úgy az új rendelkezéstől is el kell térni, hasonlóan a legutóbb az 1932/1999/EK rendelettel [7] módosított, a mezőgazdasági termékeket érintő biztosítéki rendszer alkalmazására vonatkozó közös részletes szabályok megállapításáról szóló, 1985. július 22-i 2220/85/EGK bizottsági rendelet [8] 5. cikkéhez.
(4) Az 1291/2000/EK rendelet 35. cikke (2) bekezdésének negyedik albekezdése 5 euróról 60 euróra emeli fel azt a maximális összeget, amely esetében egy adott engedélyre vagy igazolásra vonatkozóan egyébként elvesztendő biztosítékot teljes egészében fel kell szabadítani. A rendelkezéssel együtt jár annak kockázata, hogy számos behozatali engedély nem fog visszakerülni a kibocsátó hivatalhoz, illetve a visszajutatott behozatali engedélyek egy része nem tünteti fel a származási országot. Ez azt jelentené, hogy hiányos statisztikai adatok állnának rendelkezésre a marha- és borjúhúságazatra vonatkozóan. Ezért a korábbi, 5 euró összegnek megfelelő küszöbérték alkalmazásával el kell térni az említett rendelkezéstől.
(5) Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1445/95/EK rendelet 6c. cikke helyébe a következő szöveg lép:
"6c. cikk
(1) Az 1291/2000/EK bizottsági rendelet [9] 15. cikkének (3) bekezdésére való tekintet nélkül a teljes maximális összeg, amely esetében nincs szükség biztosítékra a behozatali engedélyhez, 5 euró.
(2) Az 1291/2000/EK rendelet 15. cikkének (4) bekezdése és a 2220/85/EGK rendelet 5. cikke nem alkalmazandó.
(3) Az 1291/2000/EK rendelet 35. cikke (2) bekezdésének negyedik albekezdése ellenére, amennyiben egy adott engedélyre vagy igazolásra vonatkozóan egyébként elvesztendő biztosíték teljes összege nem haladja meg az 5 eurót, az érintett tagállam teljes egészében felszabadítja a biztosítékot."
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. január 5-én.